b"\n_START_ARTICLE_\nFrane Puntar\n_START_SECTION_\n\xc5\xbdivljenje\n_START_PARAGRAPH_\nGimnazijo je obiskoval v Celju, kjer je leta 1954 maturiral. Nato se je vpisal na Fakulteto za arhitekturo v Ljubljani, a \xc5\xa1tudija ni kon\xc4\x8dal. Kratek \xc4\x8das je opravljal razne honorarne zaposlitve, nato pa se je posvetil zgolj pisanju._NEWLINE_Svojo prvo pesem za odrasle je objavil leta 1956 v reviji Nova Obzorja. Pet let zatem je iz\xc5\xa1la njegova prva zbirka Zelena je\xc4\x8da. Pisal je pesmi za otroke in jih nekaj ve\xc4\x8d kot deset let objavljal v Najdihojci, prilogi Slovenskega poro\xc4\x8devalca, Cicibanu in Pionirskem listu. Prvo radijsko igro za otroke Packe je napisal leta 1963, a ni do\xc5\xbeivela odmeva. Za\xc4\x8detek njegovega intenzivnega sodelovanja z Radiom Ljubljana velja leto 1966, ko je bila izvedena njegova radijska igra Nad streho Severnica.\n_START_SECTION_\nDelo\n_START_PARAGRAPH_\nFrane Puntar je osrednje ime slovenske mladinske igre. S svojimi igrami je oblikoval novo, umetni\xc5\xa1ko poglobljeno in u\xc4\x8dinkovito smer, ki besede oz. jezikovno 'zgodbo' opazno nadgrajuje z zvo\xc4\x8dnim gradivom tako, da nastaja pred poslu\xc5\xa1alcem neke vrste\xc2\xa0\xc2\xbbzvo\xc4\x8dna slikanica\xc2\xab\xc2\xa0oziroma\xc2\xa0\xc2\xbbzvo\xc4\x8dni kola\xc5\xbe\xc2\xab. Pomembnej\xc5\xa1e Puntarjveve igre so: Packe od A do \xc5\xbd (1963), Nad streho Severnica (1966), Pravljica v modrem (1968), A (1969), Medvedek zleze vase (1970), Vrata, ki \xc5\xa1kripljejo (1974), Ham (1979). Svojih radijskih iger ni dovolil tiskati. \xc5\xa0ele 1993 je iz\xc5\xa1la zbirka \xc5\xa1tirih radijskih iger s skupnim naslovom Hojlarija in druge radijske igre za otroke (zbirka vklju\xc4\x8duje: Hojlarija, A, Lov na rep in 'Vzor\xc4\x8dek). Leta 1976 je prejel nagrado Pre\xc5\xa1ernovega sklada za mladinske igre."